PASKAIDROJUMA RAKSTS

1.PRIEKŠLIKUMA KONTEKSTS

•Priekšlikuma pamatojums un mērķi

Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud nopietni ekonomikas traucējumi, ko izraisījis Covid-19 uzliesmojums. Atbalsts saskaņā ar SURE galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, un kā papildu finansējums dažiem ar veselību saistītiem pasākumiem, jo īpaši darba vietā.

Latvija 2020. gada 7. augustā lūdza Savienības finansiālo palīdzību, un Padome 2020. gada 25. septembrī ar Īstenošanas lēmumu (ES) 2020/1351 piešķīra Latvijai finansiālo palīdzību, lai papildinātu valsts centienus novērst Covid-19 uzliesmojuma ietekmi un reaģētu uz uzliesmojuma sociālekonomiskajām sekām darba ņēmējiem un pašnodarbinātajiem.

Latvija 2021. gada 11. martā vēlreiz lūdza Savienības finansiālo palīdzību saskaņā ar SURE regulu. Reaģējot uz šo lūgumu, Padomes Īstenošanas lēmums (ES) 2020/1351 tika grozīts ar Padomes 2021. gada 23. aprīļa Īstenošanas lēmumu (ES) 2021/677.

Latvija 2022. gada 6. oktobrī trešo reizi lūdza Savienības finansiālo palīdzību saskaņā ar SURE regulu.

Saskaņā ar SURE regulas 6. panta 2. punktu Komisija ir apspriedusies ar Latvijas iestādēm, lai pārbaudītu, vai pēkšņi un būtiski ir palielinājušies faktiskie un plānotie izdevumi, kuri tieši saistīti ar Latvijas īstenotiem darba tirgus pasākumiem un ar veselību saistītiem pasākumiem un kurus ir izraisījusi Covid-19 pandēmija. Jo īpaši tas attiecas uz šādiem esošajiem pasākumiem, kas minēti Padomes Īstenošanas lēmumā (ES) 2020/1351:

esošās dīkstāves pabalstu shēmas darba ņēmējiem tvērums ir paplašināts dažādos veidos: i) aptverot arī personas, kuras nodarbinātas skaistumkopšanas nozarē, ii) nosakot, ka personas, kuras no 2021. gada ir mainījušas savu nodokļu režīmu, ir tiesīgas saņemt atbalstu, iii) uzlabojot kvalificēšanās nosacījumus attiecībā uz patentmaksātājiem un iv) atļaujot saņēmējiem izvēlēties vienu no diviem kvalificēšanās kritērijiem, lai pieteiktos atbalstam. No šīs shēmas darba ņēmējiem vai pašnodarbinātām personām dīkstāvē izmaksā kompensācijas 50 % vai 70 % apmērā no viņu algas vai ienākumiem atkarībā no nodokļu režīma, kas attiecas uz viņu darbību. Atbalsta minimālais apmērs ir 500 EUR, savukārt maksimālais – 1000 EUR vienam darba ņēmējam kalendārajā mēnesī. Šī shēma attiecas uz uzņēmumiem, pašnodarbinātām personām un patentmaksas maksātājiem, kuru ienākumi no saimnieciskās darbības ir samazinājušies vismaz par 20 % salīdzinājumā ar vidējo rādītāju 2020. gada augustā–oktobrī;

(b)dīkstāves pabalstu shēmai darba ņēmējiem ir piesaistīta esoša shēma, uz kuras pamata darba ņēmējiem ir paredzēta piemaksa par bērniem un ar kuru nodrošina papildu atbalstu dīkstāvē esošiem darba ņēmējiem, kam ir apgādājami bērni. Šī piemaksa ir 50 EUR mēnesī par katru bērnu;

(c)uz esošas algu subsīdiju shēmas pamata pagarina atbalsta laikposmu līdz 2022. gada 28. februārim un paplašina attiecināmības tvērumu, atļaujot saņēmējiem izvēlēties vienu no diviem kvalificēšanās kritērijiem, lai pieteiktos atbalstam, novērš pārmērīgas kompensācijas risku un precizē attiecināmības ierobežojumus patentmaksātāju gadījumā, kā arī ierobežo tiesības uz atbalsta saņemšanu laikposmā no 2021. gada oktobra līdz 2022. gada februārim, attiecinot tās tikai uz personām, kurām ir Covid-19 sertifikāts, kas apliecina vakcināciju pret Covid-19 vai saslimšanas faktu. Atbalsts ir pieejams darba devējiem, kuru ienākumi no jebkuras saimnieciskās darbības ir samazinājušies vismaz par 20 %. Shēma sedz 50 % no vidējās bruto mēnešalgas, bet ne vairāk kā 500 EUR kalendārajā mēnesī. Darba devējiem, kuri ir šīs shēmas atbalsta saņēmēji, ir pienākums paturēt darbā darba ņēmējus, par kuriem saņemts atbalsts, un piemaksāt pie algas subsīdijas starpību līdz pilnai parastajai algai;

(d)esošs, ar Covid-19 saistīts slimības pabalsts tiek pagarināts līdz 2022. gada 28. februārim un attiecas tikai uz personām, kurām ir Covid-19 vakcinācijas vai pārslimošanas sertifikāts vai kuras saņēmušas atzinumu par nepieciešamību atlikt vakcināciju pret Covid-19. Valdība pilnībā apmaksā slimības pabalstu cilvēkiem, kuriem ir bijis jākavē darbs pašizolācijas vai paškarantīnas prasības dēļ, lai gan parasti daļu slimības pabalsta apmaksā darba devējs;

(e)esošs pasākums, saskaņā ar kuru ir paredzēti slimības palīdzības pabalsti vecākiem un aprūpētājiem un tiek nodrošināts atbalsts darba ņēmējiem, kuri nevar strādāt attālināti un kuriem jāpieskata bērni vecumā līdz 10 gadiem vai personas ar invaliditāti, kad skolas un dienas aprūpes centri ir slēgti Covid-19 infekcijas dēļ. Šā pabalsta apmērs ir 60 % no saņēmēja vidējās algas iepriekšējos 12 mēnešos. Saņēmēja darba devējam ir jāapliecina, ka nav iespējams strādāt attālināti, savukārt skolai vai pašvaldībai ir jāapstiprina skolas slēgšana vai dienas aprūpes pakalpojumu nepieejamība;

(f)esošie, ar veselību saistītie izdevumi par individuālajiem aizsardzības līdzekļiem un citiem medicīnas piederumiem, lai nodrošinātu publiskā sektora darbinieku, jo īpaši veselības aprūpes darbinieku, veselību un drošību;

(g)esošs pasākums, saskaņā ar kuru ir paredzētas piemaksas ārstiem un darbiniekiem, kas iesaistīti Covid-19 krīzes pārvarēšanā, lai atalgotu viņus par darbu paaugstināta riska un slodzes apstākļos. Šīs piemaksas 20 % līdz 100 % apmērā no mēnešalgas pārsniedz publiskā sektora darbiniekiem atļauto piemaksu maksimālo apmēru.

Latvija sniedza Komisijai attiecīgo informāciju.

Ņemot vērā pieejamos pierādījumus, Komisija ierosina Padomei pieņemt īstenošanas lēmumu par finansiālas palīdzības piešķiršanu Latvijai saskaņā ar SURE regulu, lai atbalstītu minētos pasākumus.

Ar veselību saistītie pasākumi, par kuriem Latvija iesniedza pieprasījumu, tostarp 2022. gada 6. oktobrī, sasniedz 70 921 236 EUR.

•Saskanība ar pašreizējiem noteikumiem konkrētajā politikas jomā